* زر ذراتس زر تھرٮ۪ن پٮ۪ٹھ أسۍ تیونگل وہان تتھے کنۍ یتھٕ کنۍ شبہ کس جنگلس منز سہہ سنزٕٲچھ وتھرن پٮ۪ٹھ اوس تاپھ تھنہِ ہندۍ پأٹھۍ متھنہ آمت وٹھن پٮ۪ٹھ أس تریش جویو جویو پکان کنن اوس تھوٚپ ذر ذراتس اوس زر بہ اوسس تیز رفتار زمین دوز آرک شور ہیو گرٮ۪زان * شہہ سوار رفیق راز دٮ۪وارن گے سوار تہ قرنہ وادن ہند سفر کوٚر ژہٮ۪ن منز طے روٹہ گأمتٮ۪ن مسأفرن ہند شمار تہِ سپدِ قرنہ واد گژھتھ عجیب شہہ سوارن منز * حریروۍ آسمان تس أسۍ نہ اچھرن ہندۍ خزانہ وراثتس منز تَرۍ متۍ تس أسۍ حریرکۍ کینہہ ورق کتہ تام دسۍ یاب گَمتۍ سہ اوس یمن حریری ورقن آسمان بناوان ستارو کنہِ اوس یمن آسمانن زمین چہِ تٮ۪مبرِ چونٮ۪ن ہندۍ پأٹھۍ جران یس کر تام اوس کھۅرو تلہ نیرتھ ژوٚلمت *** دۅن اتھن ہنز داستان ہردے کول بھارتی یوان یوان وٲژ سۅ برٕ داسس تام تہٕ امہ پتہٕ کوٚڑُن برنزس کھنڈس تھکھ ہیو۔سۅٲس دروازٕ کہ ہیٚرمہ داسہٕ پیٹٚھۍ تہ شاید لِون پھش دِیُن یژھان ،پوٚز دروازٕ پٮ۪ٹھٕ کنٕچ لب ٲس تسندِ قد کھۅتہ واریاہ تٔھز ،تیٖژ تٔھز زِ تسُند اوٚت تام نٔر پلوِتھ لِون پھش دِین اوس ناممکن،تٔمہِ دِژ خٲلی کمرس اکہ لبہِ پٮ۪ٹھٕ دۅیمہِ لبہ تام نظرو سٍتی دوٗنۍ۔سۅٲس لِون ہُر ہٮ۪تھ برٕ پیٚٹھۍ لبہِ تام واتنٕچ سبیل ژھانڈان۔تَس رُکے یہ مےٚ پٮ۪ٹھ نظر تہ کینژس کالس گوس لِوُن مشِتھ۔بہ اوسُس وانسہ ہندس تتھ پڑاوس پٮ۪ٹھ ییٚلہِ انسان کھۅکھُجہ ہُند دور مکمل کرتھ صرف دۅن پدٮ۪ن کھڑا سپدنُک ہل بل چھُ کران ۔میانہ امہ کوششہِ سٍتۍ ٲسۍ تازٕ لوِنس کینٛژن جاین ژکھر ؤتھۍمتۍ۔ ۔۔۔۔۔"بلایہ لگے ژکھر ما تُل"۔تٔمہ ووٚن بٔلۍ مےٚ کُن ،تس ٲسنہٕ کانہہ شکایت ،بلکہ ٲس خۅش زِ بہ چُھس کھۅکھجہ ہُند اہم منزلہٕ طے کرتھ وۅنۍ صرف دۅن پدٮ۪ن پٮ۪ٹھ کھڑا سپدنُک سنز کران۔تسند سریٚہیُل وُٹھٕ گمنیار وُچھتھ آس بہٕ وۅلسنس ہیو تہ ٕ تَس وُچھون کٔرم بیٚیہ کھڑا سپدنٕچ کوشش۔مےٚ دِتۍگۅۅڈٕ نٔمتھ دۅشوے اَتھہٕ پتھرس،پتھریُک اَڈٕ ہۅکھ لِون لاریو مےٚ دۅشوٕنۍ ماوَن،میٲنۍ یہ جستہٕ خٲذ وُچھتھ آو تسنزن أچھن منز ٲہی ہُند شہجار وۅتلِتھ تہٕ سورے تھکُن گوس زَن مومٕکۍ پٲٹھۍ وٮ۪گلِتھ۔مےٚ تُل وارٕ وارٕ زمینہِ پٮ۪ٹھٕ اکھ اتھہٕ تھوٚدتہٕ زنگہ سٍتۍ ماوِ ہُند لِون متھان متھان تھووُم کوٹھس پٮ۪ٹھ اتھٕ ،ہٮ۪لہٕ کورُم تھوٚد وۅتھنُک پوٚز اڈے باسیوم زٕ بہ یمہٕ اوٚک طرف لاینہٕ ۔۔۔۔۔"ہٮ۪متھ کرو سوٗرہ گوسانیا۔ "تٔمہِ ووٚن تہ کمرس پھہلے یہ دۅدٕ ہرٕچ ہِش مشکھ۔مےٚ کھور وارٕ وارٕ بیاکھ اتھہٕ تہٕ تھووُم دۅیمس کوٚٹھس پٮ۪ٹھ،پتہ کٔرم کوٹھٮ۪ن پٮ۪ٹھ استادٕ سپدنٕچ کوشش۔گیٖران گیٖران گوس بہ گۅڈٕ کوٚب کٔڈِتھ تہ پتہ پورٕ پٲٹھۍ استادٕ۔یہ وُچِھتھ پھۅجہِ تَس زَن بۅکہٕ،ٹارٮ۪ن پٮ۪ٹھ آس شبنم ہیو ٲدریار تہٕ سورے گو سونتھے سونتھ۔پوٚز صرف دۅن پدٮ۪ن پٮ۪ٹھ کھڑا سپدنہٕ خاطرٕ چُھ ڈٔنڈ اکی ترایہِ تھاونُک ہۅنر زانُن ضروری تہٕ بہٕ اوسُس اِتھہ ہۅنرٕ منز وُنہِ آچھرےٕ،اوٕ مۅکھہٕ اوس مےٚ پانس تہ باسان زِ وۅنۍ پٮ۪مہٕ وۅنۍ پٮ۪مہٕ۔مےٚ کٔر ہنجٲرۍ پٲٹھۍ ہوہَس منز پۅلرہ پشجہِ نرِ ژھڑٹہٕ وِتھ ڈنجہ کھڑا روزنبٕچ کوشش تہٕ ژہس أکس روٗدس کامیاب تہِ۔تٔمہِ کوٚر خۅش گژھِتھ لِون اتھے تِیتھ زورٕ ژرِ پوٚپ زِ لِون چھۅکو سٍتۍ دراو کرہنس تمٕنۍ تالوس تارکھ نَب۔مےٚ وچہ لون چھکہِ ہندِ بیٖمہٕ ہٕکہٕ أچھ سٍتی ڈوٚل توازُن تہ بہٕ گوس دۅپھ کٔرتھ پتھر بہتھ۔ ۔۔۔۔"سوٗرہ گوسانیاہ أچھ ٹٹہٕ واریہ سٍتی گوکھابہتھ؟"۔۔۔۔۔تٔمہِ ووٚن اسان اسان تہٕ پھی پوٚت دروازکہٕ ہیرمہِ دَمہٕ پیٚٹھۍ لبہِ ہندس تَتھ حصس لِون پھش دٕنچ سبیل ژھانڈنہِ یوٚت تام تَس نٔر پلان ٲس نہٕ۔تہٕ بہٕ بیوٹھس بیٚیہِ دۅن پدٮ۪ن پٮ۪ٹھ کھڑا سپدنہٕ بساپتھ جستہٕ خٲزش نہ۔ بہٕ اوسس اتھ کوششہ منز ژھنتھ پیومُت گرا دۅپھ کرتھ بہتھ گژھان تہٕ گرا ڈلہٕ گژھتھ چھاونہٕ یوان،پوٚز ژہس أکس وۅدٕنۍ روزنہٕ سٍتۍ یُس نَشہِ تہٕ یۅسہٕ مستی ہش مے باسان ٲس،سۅٲس تھکنہٕ کہ احساسہٕ کھۅتہٕ سٮ۪ٹھاہ طاقتور ،تلہٕ پدٮ۪ن ٲس عجیب سٕسر ہِش باسان۔یۅسہٕ کنی ژھالہٕ رگن رگن آس پھیلان دلس اندۍ اندۍاوس باسان خوش یِوُن ترنیار ہیو تہٕ وَچھ اوس زِن بونہِ ہند باڈو لبان۔یتھہٕ پٲٹھۍ صرف دۅن پدٮ۪ن پٮ۪ٹھ کھڑا سپدنہٕ وِزِ ییٚلہِ تہِ بۅن کُن وُچھان اوسُس باسان اوسم کھورہ تلچ زمین چھ سٮ۪ٹھا سٮ۪ٹھا بۅن تہٕ کلہٕ پٮ۪ٹُھک اسمان سٮ۪ٹھا سٮ۪ٹھا نزدیک،نرِ ہرگاہ پِلوس کۅمب کرتھ رٹن سورےٕ تاپھ ہٮ۪تھ نالہٕ متہِ،امی کھراوکہِ امارٕ اوسُس دَب لگِتھ ،ڈُلہٕ گژہِتھ تہِ دۅن پدٮ۪ن پٮ۪ٹھ کھڑا سپدنٕچ کوشش کران تَس ییٚلہِ نہ برٕ پیٚٹھۍ لبہ تام پلنٕچ کانہہ سبیل اتھہِ آیہِ،تٔمہِ تھٲوۍ برٕ چہِ تھزِ دمدرِ پٮ۪ٹھ کھۅر زٕ ،کھوہورِاَتھہٕ کٔرن پیٚٹھۍ مِس دَمس تھپھ تہ دچھنہ اتھہٕ ہُر پلوتھ سیتن اکھ پھش،دویم پھش، تریم اوسن ونہِ اوٚڈے دِیتمت زٕکیاہ تام گو شاید گیہ تس کھۅہورِ اتھچ تھپُ ڈیٚج ،تس آیہِ ہٕکہٕ گراے،ہُر پیو پتھر تہٕ بۅنہٕ گو دمددرِ لارتھ،سۅآے یہ وُکراونہٕ ،پوٚز بامبرِ منز دیت تٔمہ تمٕنۍ لد کرہنس نٔرۍ کوٗٹس اتھہٕ تہٕ لِون میٚژِ بٔرتھ اتھک مکمل آکار گو نٔرۍکوٗٹس پٮ۪ٹھ وٹٕسۍ۔۔۔۔۔۔کرہنس تمٕنۍ لد کوٗٹس پٮ۪ٹھ اوس تسند، اتھُک یہ آکارٕ زیادے پروٚن تہٕ چمکدار باسان۔سۅ وژھ وارٕ وارٕ دمدرِ پٮ۪ٹھ بۅن تہٕ بیٖٹھ پتھر۔تس ٲس سارسےٕ پانس نٹھ نٹھ تہ بتھس ٲسٕس لیٚدرِ ژھٹھ پھیٖرمٕژ۔سۅ ژھٹہِ ہے وُدن باکھ پوٚز کیاہ تام گو زِ پھوٗرُس نہٕ۔سۅ روٗز ہے بنگہٕ ھِش ژھیوے مژو أچھو واریاہس کالس تمٕنۍ تالوس پٮ۪ٹھ وٹٕسۍ گٲمتس آکارس تِتھٕ پٲٹھۍ وچھان زِ مےٚ باسیو وۅنۍ ڈالہِ نہ یہ زہنۍ امہ پٮ۪ٹھٕ نظر،مےٚ کوٚر فیصلہ زِ یتھٕ تِتھہٕ سپدِ دۅن پدٮ۪ن پٮ۪ٹھ کھڑا تہٕ نرِ پلوِتھ کرن یہ آکار آزاد،پوٚز ڈلان گیٖران ییٚلہِ تھوٚد ؤتھتھ نرِ زٕ پلہٕ وٮ۪م،اسمان کُجا یمہٕ واژٕ نہٕ تالوس تام تہِ تہٕ گۅڈنکہِ پھرِ گوم احساس زِ اسمان چُھ سٮ۪ٹھاہ تھوٚد تہٕ نرِ سٮ۪ٹھاہ ژھۅچہِ۔تٔمہِ دۅہ گو اتُھک سُہ چھاپ خبر کیازِ موٗرِ ژنجہِ ہندۍ پٲٹھۍ أندری کتہ تام لاہ کھٲرِتھ،مگر پننہِ امہ گدرنُک دیت نہٕ مےٚ تَس زانٛہہ باس۔تکیازِ تس اوس نہ تیٚلہِ پژھ کرنس لایق کہنۍ بچان۔ نیٚبرٕ اوسس آنگنُک بوٚڈ ککر کُل تتھے پٲٹھۍ کھڑا تہٕ تاپھ تہِ اوس تٔمی اندازٕ کُلہِ منزۍ وُرے بہٕ پٮ۪تھ زمینہِ چھٹھ کڈان۔ککر گۅڈَس نکھہٕ ییٚتہِ نَس شہجار گوٚن اوس،اوس از تہِ سُہ کاژُر ہوٗن کھونکھن کارِ منز ژھنتھ زپہٕ کران۔اَز تہِ آسہٕ دۅہ دِشہِ ہندۍ پٲٹھۍ آنگنہٕ اپارِ کٔتجہ ویتھہِ سٍتۍ سٍتۍ وُڈو کرتھ آنپہٕ سوٚمبران ۔کُنہِ ٲس نہٕ کانٛہہ فرق آمٕژ۔کمرٕ أندرۍ یہِ کینژھا سپُد تمیُک اوسنہٕ کمرٕ نیٚبرمس عالمس کانہہ اثر وپیومُت ،شاید ٲسنہٕ نیٚبرمس عالمس امہ وٲرۍداتٕچ خبرے۔ امہِ دۅہ شامن شوٚنگۍ أسۍ فاقہٕ پھری۔شوٚنگۍنہ شۅنگنٕچ کٔر کوشش،أچھ ؤٹِتھ روٗدۍ دۅشوے رٲتۍ راتس پنٕنۍ پنٕنۍ زال وونان۔ییٚلہِ مےٚ تٔھکِتھ أچھ مُژراوِ گاش اوس واریاہ پھوٚلمُت،سۅ تہِ زَن ٲس میٲنۍ سے أچھ مُژراونس پراران۔تٔمہِ تُلس بہٕ کھۅنہِ تہٕ درایہِ برٕ نٮ۪بر۔تہٕ کمرٕ گوو ۅجارٕ،زَن پڑاو ترٲوِتھ یاتٕرۍ ٲسۍ گٲمٕتۍ ۔صرف اوس اَتھُک سُہ وٹٕسۍ گومُت آکار وُنہِ تہِ برابر زوتان۔خبر کمو تٕرٛیو منزٕ آیہِ بے شمار زلٕرۍ نیٖرِتھ تہٕ بیٖٹھۍ کمرس ارٕ ورٕ زال ووننہ۔ برٕ نیٖرتھ ؤژھ سۅ ہیرِ تہ درایہِ آنگنس منز،آنگن ڈیڈِ ،نیٖرِتھ وٲژ سۅ کوچس منز تہٕ کوچس تٔرتھ ییٚلہِ سۅ سڑکہِ پٮ۪ٹھ وٲژ،سۅ رُکے یہ برنزس کھنڈس۔اکھ نظر دِژٕن سڑکہِ تہٕ اکھ مےٚ کُن،پتہٕ روٚٹنس بہٕ کھوہورِ طرفہٕ وارہ پاٹھۍ کھۅنہِ تہٕ کلہٕ تھوونَم پننس پھیٚکس سٍتۍ۔ دوتہِ لوٗنٹھ ترٲونم کلہٕ پیٚٹھۍ تہٕ تٔر سڑکہِ اپور۔۔۔۔۔۔! امہ پتہٕ رٲوۍأسۍ واریاہس کالس کوچن ہندس جنگلس منز۔أتھۍ جنگلس منز پھیران پھیران ہیوٚچھ مےٚ پُکن،صرف دۅن پدٮ۪ن پٮ۪ٹھ کھڑا روزُن۔وۅنۍ ٲس سۅ مےٚ صرف اتھس تھپھ کران تہٕ پکان اوسُس بہٕ پانے۔حالانکہ پانس اوس مےٚ بہتھ زِ بہٕ ہیٚکہِ تھپہٕ بغیر تہِ پٔکِتھ۔مگر تس ٲس نہ زن وُنہِ میانٮ۪ن قدمن پٮ۪ٹھ پژھ۔اتھ جنگلس منز آسہٕ بدلے بدلے زُو زٲژ۔ اکہِ دۅہ ییٚلہِ مےٚ أکۍ جنگلۍ بِچ ٹۅپھ دِژ،مےٚ کوٚر چھۅرٕ چھۅرٕ ،سورے پاس گوم نیٖلہٕ سٔرۍ یہِ ٲس میانس بدنس پٮ۪ٹھ کانسہِ بِچ سنزگۅڈنِچ ٹۅپھ۔ٹۅپھ وُچِھتھ آو تس وُٹھن پٮ۪ٹھ عجیب اسُن تہٕ مےٚ ووٚنُس دَگ للہٕ وان: ۔۔۔۔"بہ چُھس دگہِ سٍتۍ مران تہٕ ژٕ چَھہم اسان۔" "اسان ناچھَس نہ لٔج سیا بلایہ" "اسان اے چھکھ تہٕ" ُُ"نا پژھ چھم نہٕ یوان ژٕ چَھہم پٔزۍ پٲٹھۍ بڈیامُت"! "یہِ گویہِ ژےٚ وۅنۍ احساس" "اٍں بِچ سنزِ ٹۅپہِ سٍتۍ۔۔۔۔۔بِچ سنزن نظرن منز یُنے ہبا گو بَڈُن۔۔"تٔمہِ ووٚن زہر ژہان ژہان۔ دۅیمہ دۅہ پٮ۪ٹھٕ کرنہٕ تمہ پکنہٕ وِزِ مےٚ اتھس تھپھ تہٕ وۅنۍ اوسس بہ تسنزِ تھپہِ بغیر نیران تہٕ سۅٲس تیٖژ پَتھ روزان زِ مےٚ اوس پرارُن پٮ۪وان،یتھٕ پٲٹھۍ پرارُن اوس مے سیٹھاہ کھران،اکہِ دۅہ ییٚلہِ مےٚ یہے کَتھ تَس ؤنۍسۅ بیٖٹھ پتھر تہٕ ژَِہس کھنڈس تھکھ کڈنہٕ پتہٕ ووٚنُن بڈِ موصم اندازٕ۔۔۔۔ ۔۔۔۔"مےٚ ہا وۅنۍ پکنہٕ سٍتۍ شانش ہِش زَن کھسان" تسنز کَتھ بوٗزِتھ باسیو مےٚ زَن ،واریاہ کالہٕ پٮ۪ٹھٕ مےٚ سۅ وُچھمژے چھےٚ نہٕ ،شاید تنہٕ پٮ۪ٹھٕ ینہٕ مےٚ پانے پکُن ہیوٚت۔صرف دۅن پدٮ۪ن پٮ۪ٹھ!۔سۅٲس پٔزۍ پٲٹھۍ واریاہ کرٹے مٕژ ،تَس آسہٕ ڈٮ۪کس ژمٹھتھ واریاہ گیٚنہِ پیمژٕ۔أچھن أندۍ أندۍ ٲسٕس کرہنۍ حلقہٕ پیمٕتۍ تہٕ مُگنڈن آسَس مچھہِ ٹیچہِ ہشہِ نمودار گٲمژٕ ،ماز بیرہ آسس واریاہ گجمژٕ تہٕ وُٹھن ٲسٕس پٔتٕر لٔجمٕژ۔ دۅہ اکہِ لگۍ أسۍ تژھِ بستی کُن ییٚتہِ بدلے لوٗکھ ٲسۍسٲری شکلہِ ہوی ،چارو این ہندِ کھۅتہٕ زیادٕ سوۍ ۔پکان تہِ تہندی پاٹھۍ ،کھیٚلٮ۪ن منز ،پوٚز تہندۍ پٲٹھۍ نہ اکھ أکس نشہِ لاپرواہ تہٕ بے خوف۔بلکہ تنہِ ترہنۍ سازنے بے زِ وَق گوژھ نہٕ ضایہِ گژھُن۔یہ نہٕ کانسہِ ظن زِ وَق ما چُھم ضایہِ کران۔اوٚت وٲتِتھ ہیٚچھنوونس بہ تٔمہ واریاہ کتھہٕ،مثالے یہ زِ شیشہٕ چُھ زیری پُھٹان ۔یہِ پُھٹنہٕ چھُ نہٕ تیوت دۅکھ گژھان یوٗت امیُک چورٕ سننہٕ گژھان چُھ۔موم چُھ تژرٕ سٍتۍ وٮ۪گلان ،یتھ جایہِ نہٕ گاش واتہِ تتہِ چھےٚ زٲج لگان تہٕ زلر زال ووننان تہٕ بیٚیہِ تہِ واراہ کتھہٕ۔ ۔۔۔۔تہٕ ییٚلہِ نہٕ تس مےٚ ہیٚچھاوُن لایق کہنۍ باقےٕ روٗد،سۅ ہیٚژٕن واروارٕ سورٕنۍ ہِش۔مےٚ باسیو زَن تمہِ أندرم کیاہ تام مۅلل مےٚ دِتھ،پنُن پان کھۅکھُر کوٚرمُت اوس،تس اوس تام خٲلی گٲمٕژ،تَوے ٲس تَس وۅنۍ سخ تٍر لگان تہٕ بہ دراس تسندِ خٲطرٕ تاپھ ژھانڈنہِ۔ مےٚ اوس وۅنۍ پوٗرٕ پٲٹھۍ یہِ کھرووژوٚلمُت زِ پدٮ۪ن دۅن پٮ۪ٹھ کھڑا سپدِتھ ہرگاہ نرِ زٕ پلوٕ سورےٕ تاپھ ہٮ۪تھ کیاہ رٹن اسمان کۅمبہِ۔ اکہ دۅہ أنۍمےٚ یِتھہٕ تِتھہٕ اکھ دۅژھ تاپھ تہٕ اکھ کٔھنڈ اسمان۔امہ دوہ ٲسۍ أسۍ سیٹھاہ خوش۔سۅ بیٹھ ڈۅکھ دِتھ تہٕ بہٕ بیوٗٹُھس تَس نکھے تسندٮ۪ن ژمٹے متٮ۪ن اتھن پَھش پَھش دِنہ۔مےٚٲسۍ تسندۍ اتھہٕ واریاہہ لٹہِ وُچھمٕتۍ،تسندٮ۪ن کھوورس اَتُھس پٮ۪ٹھ کٔھنِتھ،اومکار،ترشول،پھیرۍ،تارکھ ،زٔندر شٹھ کون تہٕ خبر کیاہ کیاہ ،واریاہہِ لٹہِ وُچھمٕتۍ۔مگر ازتام اوسمس نہ یمن متعلق زانہہ پرژھمُت ۔ازخبر کیازِ پرژھمس۔ "ژےٚ کیاہ چھَے کھوہورس اتھس کٔھنۍ کٔھنۍ یہ چھِٹھ کٔڈمٕژ؟ " "کیازِ ،چھ نا جان؟"تمہِ ووٚن یمن کھنہِ متٮ۪ن نقشن پَھش پھش دوان۔ "ناے جان چھ۔مگر یہ چھےٚ نا عجیب کتھاہ زِ دٔچھُن اتھہٕ چھُ خٲلی تہٕ کھوہورہس اَتھس چھےٚ چِھٹھ کڈنہٕ آمٕژ۔" "تیٚلہِ ٲسٕس بہٕ کنۍ ،سُہ اوس کامہ کارس بانگہ نیران تہٕ ژانگہِ اژان،کُنرس چھےٚ لٔرجاے تہِ کھینہ یوان۔بہٕٲسٕس گۅڈٕ تیٖلس پٮ۪ٹھ ژنۍ ٲڈرٲوِتھ تھوان تہٕ پتہٕ سژنہِ سٍتۍ تُرسی دِتھ یِم نقشہِ کڈان۔ییٚلہِ یمن خون پھٹہِ ہے پتہٕٲسٕس ارژٕ نہ ہن پٮ۪ٹھ متھان۔اَتھ اوس کینٛژن دۅہن ہنٮ۪رکھسان تہٕ ییٚلہِ سُہ وسہے ،تلہٕ اوس اتھس پٮ۪ٹھ نقشہِ نوٚن نیران۔بہٕ تہِ ٲسٕس گانگلہِ گژھان تہٕ کُنٮ۪ر تہٕ اوسُم نہٕ باسان،واروارٕ درایہِ سارسےٕ اتھس چھٕٹ۔" ۔۔۔"تہٕ دٔچھنس اتھس؟"۔مےٚ پرژھمس ۔۔"پتہٕ زاکھ نا ژٕ،لٔج سیہ بلایہ،پتہٕ کتہِ روٗد کُنٮ۪ر" تمہِ ووٚن مےٚ بُتھس پھش دِتھ۔۔۔۔۔۔۔۔۔!! امہِ پتہٕ وچہِ تمہِ وارٕ وارٕ أچھ تہٕ پتہٕ تہِ مُژرٮ۪ن نہٕ۔وۅنۍ چُھس بہٕ کُن۔بالکل کُن،کُنرُک چُھم احساس تہِ،اتھہٕ زٕ چھم خٲلی تہٕ سٕژن تہِ چھم تہٕ ژنۍ تہِ۔پوٚز کیاہ تام چُھ توتہِ کم زِ اتھس تُرسۍ دِتھ،خون پھاٹوِتھ تہٕ نقشہِ کٔھنِتھ کُنرٕچ داستان چُھس نہٕ لیٖکِتھ ہٮ۪کان! ***